37. ΑΠΟΦΑΣΙΣ ΥΠΟΥΡΓΟΥ ΓΕΩΡΓΙΑΣ Αριθ. 279013/11419 της 21 Δεκ. 1964 /21 Ιαν. 1965 (ΦΕΚ Β΄ 54) Περί διακινήσεως φυτών και προϊόντων. Έχοντες υπ’ όψιν 1)τον Νόμ. 2147/1952 «περί προλήψεως και καταστολής των ασθενειών και εχθρών των φυτών και περί οργανώσεως της φυτοπαθολογικής υπηρεσίας», 2)το από 29.12.1954 Β.Δ/μα «περί απαγορεύσεως εισαγωγής και διακινήσεως ειδών δυναμένων να μεταδώσουν την φυλλοξήραν»,3)το από 25.10.1957 Β.Δ/μα «περί αντικαταστάσεως κλπ. περί τρόπου κυκλοφορίας ειδών συσκευασίας νωπών οπωρών κλπ.», 4)την υπ’ αριθ. 127/3.11.1964 γνωμάτευσιν του παρ’ ημίν Φυτοπαθολογικού Συμβουλίου, αποφασίζομεν: Επιτρέπομεν την διακίνησιν φυτών και προϊόντων αυτών από αμολύντους, εκ φυλλοξήρας, περιοχάς εις αμολύντους τοιαύτας, μέσω μεμολυσμένων, υπό τας κατωτέρω προϋποθέσεις: 1.Η διακίνησις θα λαμβάνη χώραν δια πλήρων φορτίων αυτοκινήτων σκεπασμένων και σφραγισμένων. 2.Η διακίνησις θα λαμβάνη χώραν κατ’ ευθείαν από τον τόπον φορτώσεως του εμπορεύματος εις τον προορισμόν. 3.Απαγορεύεται, η καθ’ οδόν, προσθαφαίρεσις εμπορεύματος. 4.Τα φορτία να σφραγίζωνται παρουσία γεωπόνου της υπηρεσίας και να εφοδιάζωνται υπό σχετικής βεβαιώσεως. 5.Η αποσφράγισις να λαμβάνη χώραν εις τον τόπον προορισμού του εμπορεύματος, παρουσία γεωπόνου ή ετέρας αρχής, Αστυνομικής, Δικαστικής, Τελωνειακής, Λιμενικής και Αγροτικής Ασφαλείας και εφ’ όσον προηγουμένως επιδοθή, παρά του μεταφορέως εις το εν λόγω όργανον, η βεβαίωσις. 6.Φορτία συνοδευόμενα, ως ανωτέρω, υπό βεβαιώσεως και προοριζόμενα δια αμολύντους εκ φυλλοξήρας, περιοχάς, δέον να αφικνώνται εις τον προορισμόν εντός πενθημέρου από της ημερομηνάις εκδόσεως της βεβαιώσεως. Παρερχομένου του πενθημέρου δεν επιτρέπεται η διάθεσις του εμπορεύματος εις τας αμολύντους περιοχάς και να διατάσσηται η επιστροφή του εις φυλλοξηριώσαν περιοχήν. 7.Οι παραβάται της παρούσης τιμωρούνται δυνάμει των διατάξεων του Νόμ. 2147/1952, περί προλήψεως και καταστολής των ασθενειών και εχθρών των φυτών και περί οργανώσεως της φυτοπαθολογικής υπηρεσίας άρθρ. 35 και 36, και του Νόμ. 214/1914 «περί μέτρων προστασίας κατά της φυλλοξήρας», ως ούτος ετροποποιήθη υπό του Νόμ. 6300/1934 κλπ. και των σχετικών Β.Δ/των. Η παρούσα δημοσιευθήτω δια της Εφημερίδος της Κυβερνήσεως. Σελ. 448,04 253-118 16.Ε.γ.37 Προστασία κατά της φυλλοξήρας

[Source: greek_legal_code_raptarchis | Tokens: 2032]